Thames Barrier er et av de største bevegelige flomvern i verden. Konstruksjonen er 520 meter lang, og beskytter 125 kvadratkilometer av det sentrale London mot flom. Fem hovedpirer på midten og to mindre pirer på hver side nærmere land danner til sammen fire brede seilbare kanaler, to smale seilbare kanaler og fire ikke-seilbare kanaler. Alle ti kanalene kan stenges med løftbare stålporter. De fire største portene er 61,5 meter brede og veier 3 700 tonn, mens de to nest største portene er 31 meter brede. Når de er oppreist er den flate siden, som vender vestover, til de seks portene 20 meter høy, hvorav fire meter under vann. Siden som vender østover er konveks. Røde og grønne lyssignal viser om den enkelte kanal er åpen for seiling eller ikke. En enkelt port kan stenges i løpet av 10 til 15 minutter, men å stenge hele flomvernet tar om lag en time. Dette gir nok tid til å kontrollere utstyret og til å unngå å forårsake en bølge (). Portene stenges parvis fra ytterst til innerst. Ideelt tidspunkt å stenge portene på er rett etter lavvann.